( آزمانک! ایڈوانس،، محمد کلمتی)
احمد ھند ءِ زَرّدار ءُ سیرلاپ تریں مردم ات کہ آئی ءِ گْورا زند ءِ تمامیں آسرات است اتنت-بلے زند ءِ اے تمامیں آسراتانی بوہگ ءَ ابید ھم آ سکیں کنجوس ءُ بہیل ءُ زَر پرستیں مردمے ات بے زرّ ءَ احمدءَ کسے ءِ ھم کار نہ کت-
آ ایوکا زرّ ءِ واھگدار ات-
احمد ءَ یک بچکّیں زھگے است ات کہ آئی نام ولیداد ات-احمد ءَ تا دہ جماعت بزاں میٹرک ولیداد ءَ را وتی میتگ ءَ وانینت-احمد ءَ ایف ایس سی/ ءَ وانگ ءَ ولیداد ءَ شہر ءِ کالج ءَ دیم دات- کالج ءَ ولیداد ءَ ایف ایسی سی/ گوں شرّیں نمبراں پاس کرت-ءُ میڈیکل ءَ سیٹ ھم گپت-اے آئی پت ءِ واہگ ءُ ھکم ات کہ ولیداد میڈیکل ءَ بوانیت ءُ زرّ ھاسل بکنت- ھمے درگت ءَ ولیداد ءَ شش سال دگہ ونت ءُ آئی ءَ پد ولیداد یک ڈاکٹرے جوڑبوت ءُ یک سرکاری ہسپتالے ءَ کار ءَ لگّ اِت بلے سرکاری ہسپتال ءِ پگار احمد ءِ گْور ءَ بازکم ات-ھمے درگت ءَ آئی ءَ ولیداد ءَ را گشت کہ سرکاری ہسپتال ءِ پگار کم انت تو برو امریکہ ءَ دگہ پنچ سال ڈاکٹری ءَ بوان ءُ بیا-ما وت ھسپتالے جوڑکناں-تو وتی ھسپتال ءَ کاربکن ءُ بازیں زرّے جم بکن- ولیداد گیشتر وانگ ءِ واستا امریکہ ءَ شت- پنچ سالاں پد ولیداد یک بلائیں ڈاکٹرے جوڑبوتگ ات ءُ واپس وتی ھندءَ آتک-احمد ءَ دگہ مستریں بازارے ءَ یک ہسپتالے جوڑکت ءُ ڈاکٹر ولیداد ہسپتال ءِ سرجن جوڑ بوت ءُ دگہ لہتیں ڈاکٹر ھم احمد ءِ ہسپتال ءَ کارکنگ ءَ لگّ اتنت-احمد ءِ اے ہسپتال ءَ سرکاری ہسپتالانی مقابلہ ءَ علاج ءِ تمامیں سہولت است ات-ھمے درگت ءَ کمیں وھد ءَ احمد ءِ ہسپتال ءَ سک نام کشّ اِت ءُ بازیں مردمانی علاج ھم بوت-
وھدے احمد ءَ وتی ہسپتال ءِ مشہوری نام ءُ نادراہانی علاج بوہگ ءِ گپّ اُشکت-گڑا ڈاکٹر ولیداد ءَ گُشت ئےِ کہ مئے ہسپتال باز مشہور انت ءُ نادراہانی علاج ھم باز شرّی ءَ بوہگ ءَ انت-نوں ہسپتال ءِ کوٹیانی ءُ نادراہانی چارگ ءِ فیس ءَ باز بکن ات- ولیداد ءَ وتی پت ءِ گپّانی سرا عمل کنگ ءَ ات- ہسپتال ءِ کوٹیانی فیس ءُ چارگ ءِ فیس ئےِ ھم باز کت اَنت ءُ فیس ءِ بازبوہگ ءِ سبب ءَ گریبیں مردم سک باز پریشان بوت انت ءُ آخر گریبیں مردمانی آیگ ھم بند بوت-چیاکہ ہسپتال ءِ فیس آہانی گنجائش ءَ چہ گیش ات ءُ اے ہسپتال ایوکا زرّ دارانی ہسپتال جوڑ بوت-
چیاکہ نوں ڈاکٹر ولیداد ھم زرّ پرست جوڑ بوتگ ات-
یک روچے احمد ءَ ولیداد ءَ فون کت کہ من اتوار ءِ روچ ءَ ہسپتال ءِ چارگ ءَ پیداکاں- گڑا اتوار ءِ روچ ءَ احمد وتی گاڑی ءَ سوار بوت ءُ وتی ہسپتال ءِ چارگ ءَ پیداک ات کہ آئی گاڑی ءَ را دگہ گاڑی یے ءَ ٹکرّ جت ءُ اے ٹکرّ ءِ سبب ءَ احمد وت سک باز ٹپّی بوت ءُ آ گاڑی ءِ ڈرائیور ءَ وتی گاڑی یل دات جست ءُ احمد ٹپّی بوہگ ءِ سبب ءَ سک بےہوش ات-گڑا دو گریبیں مردم کہ وتی لاپ ءِ واستا کارکنگ ءِ ھاترا دیم پہ شہر ءَ پیداک اتنت کہ آہاں اے حادثہ دیست-تہ انسانی ہمدردی ءِ سبب ءَ أحمد ءَ را چست کرت دیم پہ ھمے ہسپتال ءَ آؤرت چیاکہ تنی وھدی احمد بےہوش ات کہ آئی سک باز ھون رتکگ ات- آئی را ہون پکارات ءُ شہر ءِ ہسپتال باز دور اتنت- گڑا آ دوئیں مردماں احمد ءَ را ہسپتال ءَ سرکت ءُ استقبالیہ والا ءَ را گشت کہ اے مردم ما اوداں درچتگ کہ حادثے ءَ کپتگ-نوں شما ایشی ءَ داخل بکن ات- استقبالیہ ءَ پسّودات کہ واجہاں اے سرکاری ہسپتالے نہ انت-اے ہسپتال ءِ ڈاکٹر ءِ بزاں سرجن ولیداد ءِ ھکم انت کہ بے پشیگی زرّ ءَ زخمی یا نادراہانی علاج نہ بیت- پمیشکا شما پیچ سد کلدار جما کن ات-گڑا ما اے ٹپّی ءَ ایمرجنسی ءِ سورت ءَ داخل کناں اگاں نا؟بازگپ مکن ات!
اے مردمانی منّت مپتیں بوت انت ءُ آئی ایشی ءَ را داخل نہ کت-چہ ھمے مردمانی تھا یکے شت ءُ سرجن ولیداد ءَ را گپّ جت- بلے ولیداد دو مچ ءُ دوکپوت ات-منی اصول منی اصول اَنت من وتی فیصلہ ءَ نہ بدلیناں-شما پیشگی دئے شمئے مریض داخل بیت- اگاں نہ تہ وتی راہ ءَ بگر ات- دوئیں مرداں چہ منّت ءَ دم برتگ ات-نوں آھاں ھمے فیصلہ کت کہ اگاں ما مزدوری ءَ مروئیں تہ مئے چُکّ گژنگ بنت-پمے تُرس ءَ آھاں ھمے فیصلہ کت کہ اے مرد ءَ را ھمدا یلہ بدینت- آھاں اے مرد ءَ را اشت ءُ شت اُنت-
دمانے پد ولیداد ءَ ہوش کت کہ آئی پِسّ آیگی بوتگ-آئی لوگ ءَ فون کت-لوگ ءَ چہ در آہگ ءِ ھال ءَ ولیداد ءِ پریشانی گیش بوھان ات- چیاکہ کمے وھداں سر دمگ ءِ تھا زمیندار در محمد ءِ چُکّ اغوا بوتگ ات-دومی سہمی روچ ءَ سیٹھ اللہ داد برگ بوتگ ات-آئی ایمان ءِ کپ گواھی دیگ ءَ ات کہ بیت نہ بیت پت برگ بوتگ چیاکہ زرّ چہ تیوگیں شھر ءَ آئی گوْرا گیش تر است-ھمے گڑ ءُ منج ءُ فکر ءِ تھا آئی پہ کسے ءِ لوٹائینگ ءَ گھنٹی جت- چپراسی ءِ ھمراھی ءَ ایمبولینس ءِ ڈرائیور ھم دفتر ءَ پُترت- ڈرائیور ءَ درّائینت واجہ! مرتگینانی سرٹیفکیٹ دیگ ءِ ھاترا آ ڈاکٹر ادا نہ انت-من ءَ مہربانی کن سرٹیفکیٹ ءَ دئے کہ ابید ایشان کار سرجم نہ بنت-بے تھمبل ءَ سرجن ولیداد پاداتک ءُ دیم پہ ھمے جونانی نیمگا راہ گپت-اوداں رسگ ءَ آئی ءِ جان ءِ پُٹّ پاد آیان بوت انت آئی دل دْرھگ ءَ ات-آئی دست لرزگءَ اتنت-
آئی ءَ وتی پت ءِ گھڑی ءَ را پجاہ آؤرتگ ات-باریں چہ پیما آئی ءَ وتارا برجاہ کت- آئی دماگ ءَ توار پیداک ات کہ مرچی پہ پنچ سد ءَ من وتی پت باھینت-اگاں ھمے پنچیں سدانی جیڑہ مبوتیں بلکیں آئی پت بچ ات کت-
آئی وتی بالاد ءَ یک گردوکیں کرسی یے سرا چگل دات ءُ جیڑگ ءَ لگّ اِت کہ زمیندار در محمد ءِ چُکّ ءُ سیٹھ اللہ داد ءَ را زرّ ءَ آؤرت بلے منی پت ءَ را پنچ سدیں کلدارانی ایڈوانس ءَ بُرت-
٭٭٭٭٭٭٭ گوں طارق پیشکانی ءِ منہ واری ءَ ٭٭٭٭٭٭٭٭٭٭٭